#### FARSKÝ LIST

**18.máj – 24. máj, číslo 379**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***CEZ TELO***

***===============***

*Dovoľ mi, Pane, ostať pri Tebe a viac už nič nechcieť.*

*Si Duchom a prichádzaš, aby si sa stal našim duchom. Stal si sa dušou, aby si sa spojil s našou dušou. Vzal si si telo , aby Ťa mohlo nájsť a spojiť sa s Tebou aj naše telo. Stal si sa celým človekom, aby sa v Tebe človek mohol stať celým Bohom. Celý človek môže k Tebe prísť, nič nie je vylúčené. Celý človek v Tebe nachádza spásu.*

*Pomôž mi, Pane, dnešok urobiť tým dňom, keď sa úplne, celý a navždy ponorím do Teba.*

*Buď, Pane, dušou mojej duše, telom môjho tela... áno, aj tela. Buď mojim Duchom. Buď vo mne všetkým.*

*Svätý, oddelený a vyňatý zo sveta, a byť celkom Boží a len Boží. Áno. To je ono. To chcem a súčasne pred tým utekám. Časť mňa, vnútorný človek, ja sám, po tomto túžim. Ego sa toho desí. Ale Ego nesmie rozhodnúť. Veď je mŕtve, už teraz, hoci o tom nevie a myslí si, že žije.*

*Naozaj to znamená čo do mysle, čo do túžby zanechať všetko ostatné, byť už len a navždy Boží. Je to ako prepodstatnenie. Akcidenty ostanú. Podstata sa zmení. Nový človek. Nové stvorenie.*

*V Tebe, Pane, sú všetky riešenia. V Tebe je život. V Tebe je všetko, Ty si všetkým.*

*Všetko dosadá na svoje miesto. Pane, zakotvi ma v sebe! Pomôž mi byť a zostať sebou. Zostať Tebou. V Tebe, Milovaný, Ženích.*

*Telo je kotvou reality. Moje telo a Kristovo Telo. Toto gnostici nechápali. Preto sa stratili v gnóze, v snívaní a fantazírovaní. Sme stvorení ako hmotné telo, cez hmotné telo k nám prichádza Kristus. A tam, tu, v tomto hmotnom tele, sa spája s našou dušou a stáva sa našim Duchom a tak je v nás nami, novým človekom. V tom je tajomstvo pôstu, toho telesného i čistoty, tej telesnej, že totiž musíš Krista prijať v tele, alebo vôbec. Nedá sa to oddeliť. Sme telo. Sme duša. Oboje je jedno. Tak, ako učí Písmo. Preto viera vo vzkriesenie tela. Ale ak telo má žiť a byť vzkriesené, potom aj telo musí uveriť a obrátiť sa. A vari samé prvé. Bez neho sa duša nepohne.*

*"A neviete, že vaše telo je chrámom Ducha Svätého, ktorý je vo vás, ktorého máte od Boha, a že nepatríte sebe? Draho ste boli kúpení. Oslavujte teda Boha vo svojom tele." (1Kor 6, 19-20)*

*Kristus k nám prichádza v Tele Eucharistie. Je to pre nás znamenie? Prijať Ho telom... Začať telom, urobiť telo svätým, Božím. Gréci pochybovali, či v zdravom tele vždy prebýva vždy aj zdravý duch. Ale v Kristovi to vyzerá byť isté. Vo svätom tele prebýva Svätý Duch. Kristus sám. Telo je dôležité. Telo je brána. Naša brána k Bohu a Božia brána k nám.*

*"A Slovo sa telom stalo a prebývalo medzi nami. A my sme uvideli jeho slávu, slávu, akú má od Otca jednorodený Syn, plný milosti a pravdy." (Jn 1, 14)*

*"Pevne dúfam, že ako vždy, tak aj teraz, bude oslávený Kristus v mojom tele, či už životom alebo smrťou." (Flp 1, 20)*

*"A keď máme, bratia, smelú dôveru, že vojdeme do Svätyne skrze Ježišovu krv, tou novou a živou cestou, ktorú nám otvoril cez oponu, to jest cez svoje telo." (Hebr 10, 19-20)*

*"Ja som živý chlieb, ktorý zostúpil z neba. Kto bude jesť z tohoto chleba, bude žiť naveky. A chlieb, ktorý ja dám, je moje telo za život sveta." (Jn 6, 51)*

*"Dajte si pozor, aby vás niekto nezviedol filozofiou a prázdnym mámením, založeným na ľudských obyčajoch a na živloch sveta, a nie na Kristovi! Veď v ňom telesne prebýva celá plnosť božstva." (Kol 2, 8-9)*

*"[A tak] krotím svoje telo a podrobujem si ho, aby som azda, kým iným kážem, sám nebol zavrhnutý." (1Kor 9, 27)*

*Askéza. Pôst, ten telesný, od jedla. Práca, tá telesná, manuálna. Zdržanlivosť, tá tela. Všetko to má zmysel, hlboký zmysel. Kým sa nepohne telo, duša iba sníva. Musíme začať od tela. Obrátenie musí začať od tela. Duša musí pohnúť telom. Inak prehrá. Neskončiť telom, to nie, ale začať ním.*

*Naše telo je takto - Možno? Pravdepodobne? Takmer iste? - kľúčom aj k Božiemu Telu, k Eucharistii. Chlebu života. Nedá sa prijať dušou, ak ho súčasne neprijmeme aj telom. Zdá sa, že toto veľmi dobre chápali raní kresťania.*

*V Starom zákone prv, než sa niekto priblížil k Stánku, musel najprv posvätiť svoje telo. Až potom mohol vstúpiť. Tak to, zdá sa, funguje.*

*„Bratia, pre Božie milosrdenstvo vás prosím, aby ste svoje telá prinášali ako živú, svätú, Bohu milú obetu, ako svoju duchovnú bohoslužbu.“ (Rim 12,1)*

*„… rozmýšľajú o Pánových veciach, aby boli sväté telom i duchom.“ (1 Kor 7,34)*

***Pieskovisko bohov***

***==========================***

*Čo znamená prijímať Krista telom?*

*Na počiatku, keď Boh stvoril svet, sa Boží Duch vznášal nad vodami. A potom začalo dielo stvorenia, v ktorom Boh túto neurčitú masu usporiadal a sformoval do krásneho a nádherného sveta.*

*Je to možno niečo podobné aj v našom živote. Duch, vnútorný človek pretvorený, premenený, stvorený z evanjeliá, zo zmeny myslenia, ktorou je obrátenie – a plný Ducha Božieho, ktorý Ho preniká a napĺňa, – teraz vstupuje, ako kedysi ten istý Boží Duch, do hmotnej reality, aby ju pretvoril a usporiadal podľa Boha. Aby ju urobil - ako by povedali Gréci - Pravdivou, Dobrou a Krásnou a teda dokonalou. Najlepšou možnou podľa vzoru, podľa normy, podľa ideálu, ktorým je Kristus. Môžeme si to prirovnať aj k Mojžišovi, ktorému Boh neustále hovorí: urob všetko to pozemské, hmatateľné, viditeľné, podľa vzoru, ktorý si videl na vrchu.*

*Kristus sa stáva dušou našej duše. Cez ňu ale vstupuje aj do nášho tela a cez telo aj do nášho hmotného sveta, aby sa stal telom nášho tela, svetom nášho sveta. Stredom, ktorý všetko preniká. Prijímať Ho znamená prijať Ho do tohto všetkého a premeniť toto všetko podľa Krista. Našu dušu, Ducha, myslenie, podľa Duše Kristovej, naše telo a hmotný svet podľa Tela Kristovho. Aby bol vo všetkom stvárnený Kristus. Aby tak, ako podstata Jeho Duše bola napodobnená a akoby zopakovaná v našej duši, aby tak isto podstata Jeho Tela aby bola napodobnená, akoby zopakovaná, stvárnená a vytlačená do nášho tela, domu, v ktorom žijeme, záhrady, ktorú obrábame, firmy, ktorú vedieme, práce, ktorú konáme. Aby všetko, ešte aj oblečenie či jedlo, aby všetko bolo "podľa vzoru, ktorý si videl na Vrchu" Pánovom.*

*Tak sa v našom živote všetka činnosť stáva bohoslužbou. Všetko v našom živote sa stáva chrámom, Rajom, Božou záhradou. A cez toto všetko sa my sami stávame spolustvoriteľmi Boha a v tomto zmysle akoby aj stvoriteľmi samých seba. Nie je to pritom nič nedôležité! Veď zbožštenie znamená byť vo všetkom ako Boh, a teda aj v Jeho Stvoriteľstve. Vrátane toho, že stvoril aj nás. A tak telo, svet, hmota, sú hlinou, ktorú nám Boh vložil do rúk, aby sme ju formovali a skrze toto formovanie my sami dorástli do podoby Hrnčiara.*

*Svet je dielňa, ihrisko, pieskovisko Božích deti.*

*Len musíme porozumieť a pochopiť to. Načim nám ponoriť sa do tejto hry. Prúdiť ňou. Bezstarostne a radostne, pretože je to len hra. Život, ten pozemský, je len hra, nie tragédia. Hra, ktorá sa dohrá, skončí a odloží. Ale súčasne sa do nej vložiť úplne celí, úplne sa ňou nechať zaujať a pohltiť, prúdiť ňou, pretože súčasne na tejto hre záleží, smrteľne záleží. Nie na samej hre, ale na tom, že jej hraním a úspešným dokončením sa my sami niekým staneme: bohmi na obraz a podobu Boha, stvoriteľmi na obraz a podobu Stvoriteľa. Hra skončí, ale to, kým sme sa v nej stali - bohmi a či diablami - to už ostane naveky. A tak v tomto smere aj my sami sme hlinou, ktorú rukami hry, ktorej vravíme "život", formujeme - podľa vzoru Boha či Diabla, čo si vyberieme - a svet pecou, v ktorej bude táto naša podoba nakoniec vypálená a ostane nám už navždy.*

*"Či teda jete, či pijete, či čokoľvek iné robíte, všetko robte na Božiu slávu." (1Kor 10, 31)*

*Práve preto!*

*Pravda. Dobro. Krása. Láska a jej jednota. Čiže dokonalosť Boha. Všetko toto, po vzore Boha a nie po vzore sveta a Diabla, je našou úlohou vložiť do toho, čím sme a čo žijeme. Stvárniť podľa toho svoju dušu. Svoje telo. Svoj dom. Svoj svet. Premeniť celého seba na dieťa Boha a svoj svet na kúsok Raja. Otvoriť jeho brány a urobiť z neho miesto stretania, lásky, spoločenstva, jednoty. Predchuť Neba. Prvotinu Neba na zemi.*

*Aj Diabol má svoju pravdu, je ňou vôľa k moci a z nej zrodený klam a ilúzia. Má aj svoje dobro, je ním vlastný prospech a zisk. Ma aj svoju krásu, je ňou estetika, sama osebe prázdna, chladná, často zlá a smrtiaca, pretože prostá pojmov dobrá a zla - veď dokonca aj vražda či akékoľvek zlo a bezcitnosť sa dajú konať esteticky. Len namiesto lásky velebí zápas a boj, bár ich aj nazveme súťaž či konkurencia. Tohto sa musíme chrániť. Inak sa sformujeme a svet nás vypáli už navždy do podoby Pekla!*

*Prijať vteleného Krista v Tele Eucharistie znamená prijať Ho do tohto všetkého, do svojej duše, do svojho tela, do svojho domu i do svojej práce. A prijať Ho do tohto všetkého znamená všetko toto naplniť a sformovať, pretvoriť podľa Krista, do podoby a podľa vzoru Jeho Pravdy, Jeho Dobra, Jeho Krásy, Jeho Lásky. Aby tak bol Kristus takto prítomný a vtelený vo všetkom. Aby všetko bolo Kristovské. Aby bol Kristus všetko vo všetkom. Nič nemôže a nesmie byť z tohto diela vyňaté!*

*Uvažujme nad tým! Naše telo, stvárnené do podoby Krista. Aké bude? Ako bude vyzerať? A náš dom, stvárnený podľa Krista do podoby Božieho Raja, aký bude? Ako bude vyzerať? Čo sa v ňom bude konať a žiť? A čo naša práca, konaná na Kristov spôsob, aká bude a ako bude konaná?*

*Vzrušujúce, že?*

**Liturgický program**

|  |  |  |  |  |  |
| --- | --- | --- | --- | --- | --- |
| *Deň* | *Čičava* | | *Komárany* | *Merník* | |
| Pondelok18.5. | *Svätý mučeník Teodot z Ankyry* | | | | |
| 18.00 +Ján (r.Kocakova) | |  |  | |
| Utorok 19.5. | *Svätý hieromučeník Patrik, pruský biskup a spoločníci* | | | | |
| 8.00 o.MJ | 18.00 +Ján (r.Kľučarova) | |  | |
| Streda 20.5. | *Zakončenie Paschy; svätý mučeník Tallelaios* | | | | |
| 8.00 +Ján (r.Kocakova) | |  |  | |
| Štvrtok 21.5. | *Nanebovstúpenie nášho Pána, Boha a Spasiteľa Ježiša Krista; svätí veľkí králi a apoštolom rovní Konštantín a Helena,* ***prikázaný sviatok*** | | | | |
| 18.00 \*za farské spoločenstvo | | 18.00 \*ZBP Anna (r.Kľučarova) o.MJ | 16.30 \*ZBP Lukáš, Mária (r.Suchaničova) | |
| Piatok 22.5. | *Svätý mučeník Bazilisk,* ***zdržanlivosť od mäsa*** *–* **deň sv. Šarbela** | | | | |
| 18.00 +Ján (r.Kocakova) ruženec a litánie – sv. Šarbel | |  |  | |
| Sobota 23.5. | *Prepodobný otec a vyznávač Michal, synadský biskup* | | | | |
| 8.00 +Ján (r.Kocakova) +panychýda | |  |  | |
| **Nedeľa 24.5.** | **Siedma nedeľa po Pasche – otcov prvého nicejského snemu**  *Prepodobný otec Simeon z Obdivuhodného vrchu* | | | | ***Zbierka na Katolícke masmédia*** |
| 7.30 za farnosť nad 65 rokov  9.30 \*ZBP Patrik, Mário(r.Ragančikova)o.MJ do 65 rokov | | 8.00 \*ZBP Anna, Juraj (r.Janova) o.MJ | 10.30 Mernícky odpust – pre merníčanov | |
| Prosby Čičava: | | | | |

Úmysel modlitby: **za odvrátenie epidémie**